## El CECOPI trasllada les condolences a la família de l’última víctima de la DANA

*** La secretària autonòmica de Seguretat i Emergències demana “prudència i precaució” davant del risc alt d’incendis forestals a la província de València
* Els treballs d’extracció de llots i estris en els garatges continuen amb normalitat, i es manté actiu el dispositiu de vols de drons**

La secretària autonòmica de Seguretat i Emergències, Irene Rodríguez, ha informat de les principals qüestions que s’han abordat en la reunió del CECOPI, en la qual han participat el conseller d’Emergències i Interior, Juan Carlos Valderrama, i la delegada del Govern a la Comunitat Valenciana, Pilar Bernabé.

Irene Rodríguez ha informat que “el conseller d’Emergències i Interior, Juan Carlos Valderrama, ha mostrat les seues condolences per la defunció ahir en l’hospital de l’última víctima de la DANA i, de la mateixa manera, el CECOPI s’ha sumat a estes condolences als familiars d’esta persona en este dia trist per a tots”.

D’altra banda, la secretària autonòmica ha declarat que “continuen amb normalitat els treballs en la zona afectada amb tots els dispositius desplegats sobre el terreny i treballant segons la planificació en l’extracció de llots i estris dels garatges, el buidatge de campes i la rentada de carrers”. En este sentit, ha afegit que també “es manté actiu el dispositiu de vols de drons per a comprovar l’evolució dels treballs que s’estan efectuant a cada moment”.

Irene Rodríguez ha recordat que “està decretat el nivell de preemergència 2, alt, per risc d’incendis forestals en l’interior de la província de València i, per este motiu, s’han programat vols de vigilància per a estar alerta davant de qualsevol possible fum que puga sorgir”.

En este sentit, la secretària autonòmica ha demanat “a tota la població màxima prudència i precaució davant de l’albirament de fum o foc” i, en este cas, que es truque amb celeritat al telèfon d’Emergències 112 perquè tot el dispositiu d’extinció puga ser mobilitzat en la fase inicial del foc.

Finalment, la portaveu ha afirmat que “ahir es va registrar un incendi xicotet a Estivella, que, finalment, va quedar en conat, ja que no va arribar als 100 metres, i, per tant, hem de seguir pendents de possibles incendis”.

Fecha: 04/01/2025